Silkkitie (kauppapaikka)

**Silkkitie** oli yksi maailman suurimmista laittomien päihteiden kauppapaikoista.  Silkkitie toimi Tor-verkossa 2013-2019. Suomen Tulli ja Ranskan viranomaiset sulkivat kaupan vuoden 2019 keväällä.  Huumeet lähetettiin pääasiassa postitse, jolloin huumeiden toimituksen hoiti Suomen Posti  ja maksut suoritettiin virtuaalivaluutta bitcoinilla. KRP:n mukaan 84% ostajista oli miehiä. Palvelimella oli poliisin mukaan 7 500 suomalaisen nimimerkki, joista kirjattiin 3000 rikosilmoitusta.  Kauppapaikan liikevaihto oli noin 50 miljoonaa euroa. Pian silkiitien sulkemisen jälkeen avautui Sipulimarket jatkamaan saman tyyppistä toimintaa. 

Poliisi ja Tulli selvittivät useiden henkilöiden henkilöllisyydet tutkimalla bitcoin-siirtoja. Keväällä 2020 Helsingin Poliisi raportoi jopa 300 tapaukseen liittyvää huumausainerikosta, joista useissa tekijät olivat ensikertalaisia. 

Silkkitiellä kaupattiin huumeita myös tunnetussa Katiska-jutussa Janne Tranbergin puolen organisaatiossa.

## Tuomioita
Silkkitie-tapauksessa otettiin yhtenä pääepäiltynä kiinni tuolloin 34-vuotias mies pääkaupunkiseudulta.  Mies oli käynyt huumausainekauppaa usealla kauppapaikalla ja välittänyt ainakin amfetamiinia, MDMA:ta, ekstaasia, heroiinia, kokaiinia, kannabista ja metamfetamiinia. Pääepäilty tuomittiin 13 vuoden vankeusrangaistukseen 2021 kahdeksan muun kanssa.  

Douppikauppa-nimellä huumeita myynyt IT-alalla toiminut espoolaismies sai kymmenen ja puolen vuoden tuomion, jota käsiteltiin korkeimmassa oikeudessa asti.  

Silkkitiellä kauppaa kävivät myös Cannonball MC Ulvilan jäsenet nimimerkeillä Vauhtitaivas ja Vauhtimaja. Tapaus eteni lopulta korkeimpaan oikeuteen, jossa otettiin kantaa rangaistuksen mittaamista tilanteessa, jossa osallisena olivat järjestäytyneen rikollisryhmän jäseninä harjoittaneet laajamittaista huumausainekauppaa. KKO totesi, että erittäin suurissa huumausainemäärissä määrä ei yksinään voi johtaa lähes automaattisesti rangaistusasteikon yläpäähän, vaan myös muut moitittavuutta lisäävät tekijät on otettava huomioon. Järjestäytyneen rikollisryhmän käyttö rikosten toteuttamisessa jo sinänsä korotti teon moitittavuutta, minkä vuoksi koventamisperusteen vaikutusta pidettiin tuntuvana. KKO alensi toisen epäillyn rangaistuksen 9 vuoteen vankeutta, mutta piti toisella hovioikeuden tuomitseman 11 vuoden vankeusrangaistuksen ennallaan.   Tapauksessa tuomittiin myös muita Cannonballin jäseniä vankeustuomioihin.  

Silkkitie-tapauksen seurauksena Korkein oikeus otti kantaa dopingaineiden omaan käyttöön ja levittämistarkoituksen arviointiin. KKO tarkisti asiantuntijalausuntojen perusteella dopingaineiden keskimääräisiä väärinkäyttöannoksia ja totesi, että erään syytetyn hallussa olleet aineet vastasivat noin 4,44 käyttöjaksoa. Muuta näyttöä levitystarkoituksesta ei esitetty, joten syyte dopingrikoksesta hylättiin. Ratkaisu täsmensi, että levittämistarkoitusta arvioitaessa huomioidaan sekä ainemäärä että käyttäjän oma käyttötapa. 

Korkeimpaan oikeuteen päätyi myös tapaus, josse KKO katsoi, että epäillyn kymmenenä eri kertana omaan käyttöön tilaamat ja kerrallaan enintään 10 ekstaasitablettia sekä gramman marihuanaa sisältäneet huumausaine-erät muodostivat yhden teon, ja että huumausaineen vähäisyyttä arvioitaessa ratkaisevaa on kerralla hallussa pidetty määrä. KKO linjasi, että noin 30 käyttöannosta voidaan lähtökohtaisesti pitää rikoslain 50 luvun 2 a §:ssä tarkoitettuna vähäisenä määränä. Epäillyn noin 15 käyttöannosta sisältäneet erät jäivät tämän rajan alle. Menettely katsottiin siten huumausaineen käyttörikokseksi, mutta koska teot olivat vanhentuneet, syyte hylättiin. 

## Bitcoin-takavarikot
Tulli takavarikoi Douppikauppa-myyjältä rikoshyötynä 1 666 bitcoinia, joiden arvo pidätyshetkellä oli 400 euroa, käräjäoikeuden tuomion aikaan helmikuussa 2017 noin 1000 euroa ja samana vuonna jopa 2500 euroa.  Takavarikko säilytettiin Tullin omistamassa bitcoin-lompakossa, joka perustettiin maaliskuussa 2016.  Hovioikeus tuomitsi arvonnoususta huolimatta bitcoinit menetetyksi valtiolle rikoshyötynä.  Valtiolla ei tuolloin ollut linjausta siitä, miten kryptovaluuttoja tulisi käsitellä mikä herätti julkista keskustelua. 

Lopulta vuonna 2022 Tulli realisoi Sipulimarket- sekä muiden tapausten yhteydessä takavarikoidut bitcoinit, joita oli 1889,1, ja sai niistä myyntituloa 46,5 miljoonaa euroa.  Douppikaupan lompakon myyntitapahtuma löytyy julkisesta bitcoin-lohkoketjusta. 

## Katso myös

* Douppikauppa
* Sipulikanava
* Sipulimarket
* Sipulitie
* Thorlauta
* Torilauta
* Silkkitie
* Autobahn (huumekauppias)
* Tor-verkko
* Katiska-juttu

## Lähteet